Offentliggørelse af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af produktspecifikationen for en betegnelse i vinsektoren

(2022/C 397/12)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelsen af denne meddelelse.

ENHEDSDOKUMENT

»Terras do Navia«

PGI-ES-02787

Ansøgningsdato: 23.7.2021

1. Betegnelse, der skal registreres

Terras do Navia

2. Type geografisk betegnelse

BGB — beskyttet geografisk betegnelse

3. Kategorier af vinavlsprodukter

1. Vin

4. Beskrivelse af vinen/vinene

1. Hvidvine

KORTFATTET TEKSTBESKRIVELSE

Disse vine er generelt friske og bløde i munden samt klare og lyse med markante aromaer, der giver en god fornemmelse af de druer, de er fremstillet af. De har et moderat alkoholindhold, blomster- og frugtagtige aromaer samt et velafbalanceret syreindhold.

Hvidvinene er gule med grønlige nuancer. De har intense aromaer af blomster og modne friske frugter, og de er velstrukturerede, generøse og friske i munden og har et strejf af citrus.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 11,5 Minimalt totalt syreindhold 5,0 gram pr. liter udtrykt i vinsyre Maksimalt indhold af flygtige syrer (i meq/l) 17,9 Maksimalt totalt svovldioxidindhold (i mg/l) 200

2. Rødvine

KORTFATTET TEKSTBESKRIVELSE

Disse vine er generelt friske og bløde i munden samt klare og lyse med markante aromaer, der giver en god fornemmelse af de druer, de er fremstillet af. De har et moderat alkoholindhold, blomster- og frugtagtige aromaer samt et velafbalanceret syreindhold.

Rødvinene har en mellemrød til dyb rød farve med violette nuancer. De har aromaer af modne frugter (brombær, kirsebær, frugter fra jordbærtræet og tranebær) og en smag af fortrinsvis røde frugter, med en let tannisk eftersmag. En god balance mellem alkoholindholdet og syreindholdet gør disse vine velegnede til lagring på træfade.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 10 Minimalt totalt syreindhold 5,0 gram pr. liter udtrykt i vinsyre Maksimalt indhold af flygtige syrer (i meq/l) 17,9 Maksimalt totalt svovldioxidindhold (i mg/l) 150

5. Vinfremstillingsmetoder

a. Væsentlige ønologiske fremgangsmåder

1.

Dyrkningsmetode

Druerne skal høstes med høstkasser eller andre beholdere, der er godkendt af den kompetente myndighed.

2.

Særlig ønologisk fremgangsmåde

Det maksimale produktionsudbytte for vinen er 68 liter pr. 100 kg druer.

b. Maksimale udbytter

1. HVIDE SORTER

10 000 kg druer pr. hektar

2.

68 hektoliter pr. hektar

3. RØDE SORTER

8 000 kg druer pr. hektar

4.

54,40 hektoliter pr. hektar

6. Afgrænset geografisk område

De druer, der anvendes til fremstilling af vinene, må udelukkende stamme fra vinmarker i produktions- og forarbejdningsområdet, som omfatter jord, der er velegnet til drueproduktion. Området er fordelt over sognene Cereixido, Lamas de Moreira, Monteseiro, San Martiño de Suarna, Vilabol de Suarna og Vilar da Cuiña i kommunen A Fonsagrada, sognene A Pobra de Navia, Barcia, Castañedo, Muñís, Mosteiro og A Ribeira i kommunen Navia de Suarna og hele kommunen Negueira de Muñiz. Hele området ligger i provinsen Lugo i den selvstyrende region Galicien.

I den selvstyrende region Galiciens retssystem er sogne anerkendte lokale territoriale enheder, som udgør de grundlæggende underopdelinger af en kommune. Deres kortgrænser er nøjagtige og veletablerede.

7. Primær(e) druesort(er)

ALBARÍN BLANCO — BRANCO LEXÍTIMO

ALBARIÑO

BRANCELLAO

BRUÑAL — ALBARÍN TINTO

CAÍÑO BLANCO

CAÍÑO TINTO

GODELLO

LOUREIRA — LOUREIRO BLANCO

LOUREIRO TINTO

MENCÍA

MERENZAO — MARÍA ORDOÑA

TORRONTÉS

TREIXADURA

8. Tilknytning til det geografiske område

Ansøgningen om registrering af denne geografiske betegnelse bygger på vinenes særlige kvalitet, der er knyttet til det geografiske produktionsområde, sådan som det er beskrevet nedenfor.

Klimaet i det afgrænsede område kan betegnes som et kystklima, der går i retning af et middelhavsklima, med lave årlige gennemsnitstemperaturer. Juli og august er de varmeste måneder med en gennemsnitstemperatur på 21 oC, en betydelig temperaturforskel mellem nat og dag og særligt tørre somre, hvilket giver et mere middelhavsagtigt klima, sådan som det fremgår af den udbredte forekomst af arter som jordbær- og korktræer. Januar er den koldeste måned med en gennemsnitstemperatur på 7,5 oC. Ifølge de nærmeste vejrstationer anslås den årlige nedbørsmængde i en højde af 450 m over havets overflade til at ligge på 650 mm.

Inden for det afgrænsede område er næsten hele det areal, der anvendes til vindyrkning, beliggende 200-500 m over havets overflade, og det ligger lunt mellem bjerge, der er over 1 000 m høje. De overvejende syd- og sydvestvendte vindyrkningsarealer er beskyttet af Ancares-, Uría- og Acebobjergenes skråninger mod nord, som udgør en vigtig barriere mod havbriser.

Jorden er moderat sur og gennemtrængelig. Den har en lav vandbindingsevne og et begrænset indhold af organisk materiale i det øverste lag. Størstedelen af denne jord er gammel jord med en tilstrækkelig dybde og en god eksponering for sollys, hvilket gør den velegnet til vindyrkning.

Set ud fra et geologisk synspunkt består Naviabassinet af metasedimenter fra Nedre Paleocæn med en overvægt af sandsten og skifer. Den litologiske undergrund består hovedsagelig af skifer-, kvartsit- og granitklipper, der stammer fra den hercyniske periode, og let metamorfoserede sedimentære bjergarter. Der er en moderat andel af grove elementer, som gør jorden meget gennemtrængelig og let at bearbejde. De har en let tekstur, og de mest almindelige typer er lerjord eller sandet lerjord med god dræning og tilstrækkelig luftning.

Vinene er generelt klare og lyse, friske og bløde med blomster- og frugtagtige aromaer og med et moderat alkoholindhold og et velafbalanceret syreindhold. Hvidvinene er gule med grønlige nuancer. De har markante aromaer af blomster og modne friske frugter, og de er velstrukturerede, generøse og friske i munden og har en eftersmag af citrus. Rødvinene har en mellemrød til dyb rød farve med violette nuancer. De har aromaer af modne frugter og en smag af fortrinsvis røde frugter, med en let tannisk eftersmag.

Vinene er en nøjagtig afspejling af virkningerne af temperaturen, nedbøren og dyrkningsforholdene i området. Hertil kommer den menneskelige faktor, som defineres af:

— vinstokkenes plantning i områder med en god eksponering, hvor jorden er varm, veldrænet og fattig på organisk materiale, hvilket er typisk for dette geografiske område. Den traditionelle beskæringsmetode var lav gobeletbeskæring af vinstokkene. Dette giver — i kombination med en støtteanordning af træ og en middelhøj beplantningstæthed — dem mulighed for at tilpasse sig bedre til det lokale miljø og resulterer i afbalancerede og harmoniske vine med et fremragende aromatisk udtryk og gode lagringsegenskaber

— valget af lokalt tilpassede hjemmehørende sorter, som alle er vanskelige at finde i andre vindyrkningsområder. Branco Lexítimo fortjener særlig omtale, da den udfolder sit fulde potentiale i dette område. Dens afbalancerede syre- og alkoholindhold og det store indhold af terpener giver hvidvinene deres store intensitet og aromatiske kvalitet. Den druesort, der skiller sig ud blandt de røde sorter, er Merenzao, selv om den ikke har det største beplantede areal. Beliggenheden lader denne druesorts fulde potentiale komme til udtryk og gør det muligt at fremstille vine med en høj farveintensitet, samtidig med at de bevarer deres finesse og har et meget stabilt syreindhold, en god balance mellem æble- og vinsyre, et passende alkoholindhold og en stor mængde anthocyaniner

— anvendelsen af høstkasser eller andre beholdere, der er godkendt af den kompetente myndighed, og som er afgørende for at bevare druernes kvalitet under transporten fra vinmarken til vingården og således mindsker risikoen for ukontrolleret udblødning eller gæring, der påvirker vinenes organoleptiske egenskaber.

Når det gælder det naturlige dyrkningsmiljøs indflydelse, er en nævneværdig faktor områdets kystklima, der går i retning af et middelhavsklima, med særligt tørre somre og en betydelig temperaturforskel mellem nat og dag. Dette har en direkte indvirkning på akkumuleringen af sekundære metabolitter, som har indflydelse på druernes kvalitet, såsom phenolforbindelser og flygtige forbindelser, der er bestemmende for druernes og vinens farve, aroma og smag og dermed kvalitet.

Desuden er temperaturerne forholdsvis høje i dyrkningssæsonen i dette område på grund af den gode eksponering for sollys, og det har en meget positiv indvirkning på fotosyntesen, som så øger sukkerindholdet i druerne. Området er også kendetegnet ved store temperaturforskelle, hvilket fremmer akkumuleringen af anthocyaniner og terpener i druerne.

Skråningernes eksponering og retning er en afgørende faktor, da de gør det muligt at dyrke vinstokke under vanskelige klimaforhold og forbedre høstens kvalitet. I det geografiske område er en syd- eller sydvestvendt retning ideel for druernes og vinens kvalitet. Bjergene har også en positiv indvirkning, da de danner en barriere, som beskytter området mod havbriser.

Den højde over havet, som vinstokkene dyrkes i, er også vigtig, eftersom høje højder er forbundet med lave lufttemperaturer, hvilket har indflydelse på druernes phenolmodenhed.

Hvad jordbunden angår, er de ideelle betingelser for vindyrkning dyb, veldrænet jord med moderat frugtbarhed og en moderat vandbindingsevne, hvilket svarer til forholdene i dette område. Jorden er også sur, og de druesorter, der dyrkes i området, er velegnede til denne type jord.

Kort fortalt er de særlige kvaliteter ved vine fra dette område resultatet af århundreders ekspertise hos de lokale vinavlere, som i årenes løb har udvalgt de druesorter, der er mest velegnede til det specifikke naturlige miljø, og udviklet de mest velegnede dyrkningsteknikker. De druesorter, der er omfattet af denne beskyttede geografiske betegnelse, dyrkes traditionelt i produktionsområdet, men er meget mindre udbredt i andre vindyrkningsområder, og de giver således vinene deres særlige kvalitetsegenskaber og særlige kendetegn. Forskellige undersøgelser af de pågældende sorter har vist, at de har et højt aromatisk potentiale, der er kendetegnet ved terpener, navnlig for de hvide sorters vedkommende.

9. Andre vigtige betingelser

Retlig ramme:

National lovgivning

Type supplerende betingelse:

Aftapning i det afgrænsede geografiske område

Beskrivelse af betingelsen:

Vinene skal fremstilles og aftappes i det afgrænsede geografiske produktionsområde. Transport og aftapning af vinen uden for produktionsområdet kan kompromittere vinens kvalitet, da vinen kan blive udsat for oxidation og reduktion, temperatursvingninger og andre påvirkninger. Jo længere vinen transporteres, desto større er risikoen. Aftapning i oprindelsesområdet gør det muligt at bevare produktets karakteristika og kvalitet. Dette — kombineret med erfaringen og det indgående kendskab til vinenes særlige kvaliteter, som de lokale producenter har opnået gennem årene — gør det nødvendigt at aftappe vinene i oprindelsesområdet, så alle deres fysiske, kemiske og organoleptiske egenskaber bevares.

Retlig ramme:

National lovgivning

Type supplerende betingelse:

Supplerende bestemmelser om mærkning

Beskrivelse af betingelsen:

Alle flasker skal af selve vingården påføres et nummereret certificeringsmærke, der leveres af kontrolmyndigheden. Dette mærke skal indeholde logoet for den geografiske betegnelse.

Link til produktspecifikationen

https://mediorural.xunta.gal/sites/default/files/produtos/en-tramitacion/Pliego-Condiciones-Terras-do-Navia-mayo_2022.pdf

(1) EUT L 347 af 20.12 2013, s. 671.